TUCC-CIGโชว์ผลงานขาดทุนอ่วม ตั้งสำรอง-ยอดขายหด-ดอกจ่ายพุ่ง
2 หุ้นตกดอย TUCC–CIG บักโกรก ไตรมาส 3 ขาดทุนหนัก สารพัดเหตุผล
16 ธ.ค. 2554

2 หุ้นตกดอย TUCC–CIG บักโกรก ไตรมาส 3 ขาดทุนหนัก สารพัดเหตุผล 
น.ส.สุทธิรัตน์ เสวี ผู้อำนวยการฝ่ายบัญชี บริษัท ไทยยูนีคคอยล์เซ็นเตอร์ (TUCC) เปิดเผยว่า ไตรมาส 3 ผลดำเนินงานขาดทุนสุทธิ 139.84 ล้านบาท ขาดทุนต่อหุ้น 0.45 บาท แย่ลง 128.61 ล้านบาท หรือ 1,145% เทียบช่วงเดียวกันปีก่อนขาดทุนเพียง 11.23 ล้านบาท ส่งผลให้งวด 9 เดือนขาดทุนหนักถึง 278 ล้านบาท ขาดทุนต่อหุ้น 0.89 บาท แย่ลงเมื่อเทียบปีก่อน 26.62 ล้านบาท 
สาเหตุหลักที่ทำให้ขาดทุนหนักขึ้น มาจากรายได้รวมลดลงมากถึง 73.56% ในขณะที่ต้นทุนขายลดลง 65% ค่าใช้จ่ายขายลดลง 29 % สวนทางกับค่าจ่ายบริหารที่ปรับตัวสูงขึ้นถึง 659% ต้นทุนการเงินเพิ่มขึ้น 109% ภาษีเงินได้ปรับลดลง 100% 
“ผลการขาดทุนมาจากยอดขายที่ลดลงและต้นทุนขายสูง เพราะยังมีค่าใช้จ่ายคงที่อยู่ ต้นทุนดอกเบี้ยสูงขึ้น จากการขึ้นดอกเบี้ยของธนาคาร รวมทั้งได้ตั้งสำรองค่าเผื่อหนี้สงสัยจะสูญเป็นเงินถึง 76 ล้านบาท” ผู้บริหาร กล่าว 
นายไสว ฉัตรชัยรุ่งเรือง กรรมการผู้จัดการ บริษัท ซี.ไอ.กรุ๊ป (CIG) กล่าวว่า ผลประกอบการไตรมาส 3 ขาดทุนสุทธิ 37 ล้านบาท ขาดทุนต่อหุ้น 0.067 บาท ขาดทุนหนักขึ้น 28.14 ล้านบาท คิดเป็น 319% เมื่อเทียบกับช่วงเดียวกันปีก่อนที่ขาดทุน 8.82 ล้านบาท โดยขาดทุนต่อหุ้น 0.016 ล้านบาท 
งวด 9 เดือนขาดทุน 51.47 ล้านบาท แย่ลงเมื่อเทียบช่วงเดียวกันปีก่อน ที่ขาดทุน 42.87 ล้านบาท 
นายไสว กล่าวว่า สาเหตุของการขาดทุน เนื่องจากรับรู้ผลการขาดทุนจากการด้อยค่าของสินทรัพย์บริษัทย่อย จำนวน 26 ล้านบาท ขณะที่ยอดสั่งซื้อที่เพิ่มขึ้นทำให้รายได้รวมไตรมาส 3 เป็นเงิน 312.50 ล้านบาท เพิ่มขึ้น 3.15 ล้านบาท หรือ 1.02% 
สำหรับหุ้น TUCC และ CIG อดีตหลายปีก่อนเคยเป็นหุ้นเก็งกำไรร้อนแรง ขวัญใจนักลงทุนรายใหญ่รายย่อย แต่ปัจจุบันหุ้นทั้งสองตัว กลายเป็นหุ้นดับตกดอยไม่มีเจ้ามือ หลังจากที่นักลงทุนรายใหญ่ขายหุ้นทิ้งถือเงินกลับบ้าน ไม่มีเจ้ามือรายใหญ่ดูแล ราคาหุ้นต่ำกว่า 1 บาท ปัจจุบันราคา TUCC อยู่ที่ 0.48 บาท และ CIG 0.66 บาท